Եվ սա պատահական չէ: Սրտի խնդիրը մեր ժամանակների ամենահրատապ խնդիրներից մեկն է հանդիսանում: Սրտի և ընդհանրապես սիրտ-անոթային համակարգի հիվանդությունները այսօր շատ մեծ տարածում ունեն երկրագնդի բոլոր անկյուններում: Տարբեր երկրների բժշկա-վիճակագրական տվյալները համոզիչ կերպով վկայում են այդ հիվանդությունների զգալի աճի մասին վերջին մի քանի տասնամյակների ընթացքում: Մահացության և հաշմանդամության տարբեր պատճառների շարքում արյան շրջանառության օրգանները համառ կերպով գրավում են առաջին տեղը: Այնպիսի տառապանքներ, ինչպես հիպերտոնիկ հիվանդությունը, զարկերակների աթերոսկլերոզը, պսակաձև շրջանառության անբավարարությունը և սրտամկանի ինֆարկտը դարձել են ժամանակակից մարդու պատուհասը, որը ստեղծելով իր կյանքի համար լավագույն պայմաններ, միաժամանակ ստեղծել է նման հիվանդությունների զարգացման նախապայմաններ: Պատկերավոր արտահայտվելով կարելի է ասել, որ այդ հիվանդությունների աճի և ժամանակակից քաղաքակրթության, գիտության, տեխնիկայի և մշակույթի առաջադիմության կորագծերը բարձրանում են համարյա զուգահեռ: Չնայած խոշոր կանխարգելիչ և բուժական միջոցառումների, չնայած այս բնագավառում զոհաբերված հսկայական նյութական միջոցների, հիշյալ հիվանդությունները նվազեցման որևէ ձգտում առայժմ չեն ցուցաբերում: Սիրտ-անոթային համակարգի հիվանդությունների դեմ պայքարը սոսկ բժշկական հարց չէ: Այն պետական, համաժողովրդական խնդիր է, որին պետք է մասնակցեն բնակչության բոլոր խավերը, ամենատարբեր բնագավառների մասնագետները, գիտության և տեխնիկայի հիմնական ճյուղերի ներկայացուցիչները: